Boek: Die nag ruik na spoed | Maroela Media
Wetenskapfiksie word as 'n betreklike nuwe genre in die Afrikaanse letterkunde beskou. Die stories in Die nag ruik na spoed is uiteenlopend, maar deur elkeen loop die silwer draad van fantasie en wetenskap.
Uiteindelik gaan dit oor die karakters en Schoombie se kookwater-verteltrant. Hier is 'n bedrewe skrywer met 'n verstommende verbeelding aan die woord. Maak jouself gereed vir 'n goeie dosis innovering, spanning en 'n paar verrassingselemente.
Schalk Schoombie is in Pretoria gebore en het in Barberton en Kemptonpark grootgeword. Hy het drama aan die Universiteit van Pretoria studeer en die graad met lof geslaag. Hy het in 1979 as finalejaarstudent die Ludwig Binge-toekenning vir sy toneelspel ontvang. Na sy studies het hy as akteur by die destydse streeksrade KRUIK en Truk gewerk. 'n Paar jaar later het Schoombie 'n voltydse loopbaan in die joernalistiek begin en slegs as vryskutakteur opgetree.